钦定古今图书集成/历象汇编/庶征典/第186卷 > 王充论衡 > 《皇太子贺芝草表》前人
## 钦定古今图书集成/历象汇编/庶征典/第186卷 > 王充论衡 > 《皇太子贺芝草表》前人

臣某言：“伏承某月日，芝草生于乾元殿，瑞命天来，符
祥日至。煌煌三秀，分芰井而攒柯；煜煜九光，间梅梁
而吐叶。晋都宫阁，何必灵芝之台；洛邑山川，居然密
芝之地。伏惟天皇天临海内，帝有城中，兼汉制而宅
两京，用尧心而加百姓。”神精下降，洽至道于丘陵；灵
液旁霑，被深仁于草木。观其如盖如阁，如日如星，得
五方之气象，合四时之景色。仙人在上，则车马疑飞；
神龙居下，则风云不去。谓蓬瀛之海列，即崑阆之山
开，魏王之双干莫俦，汉宫之九茎为劣，可以荐郊庙，
可以觞公卿。臣谬践储闱，祗膺守国，不获亲承左右，
日览休征，虽玉胫逆龄，在神仙而可致；而方圭入膳，
视朝夕而犹赊。是用心驰仁寿之前，庆集肃成之下。
无任抃跃之至，谨遣某官奏表称贺。